**ဒေသတွင်းဘက်စုံစီးပွားရေးပူးပေါင်းဆောင်ရွက်မှုသဘောတူစာချုပ်အောက်ရှိနယ်စပ်ဖြတ်ကျော် ထောက်ပံ့ပို့ဆောင်ရေးဆိုင်ရာ ဆွေးနွေးပွဲ အစီရင်ခံစာ (အကျဉ်းချုပ်)**

**နိဒါန်း**

၁။ တရုတ်ပြည်သူ့သမ္မတနိုင်ငံ၊ Academy for International Business Officials(AIBO) တွင် ၂၀၂၃ ခုနှစ်၊ မေလ ၁၂ ရက်နေ့မှ ၂၅ ရက်နေ့အထိ ကျင်းပပြုလုပ်ခဲ့သည့် ဒေသတွင်း ဘက်စုံစီးပွား ရေး ပူးပေါင်းဆောင်ရွက်မှု သဘောတူစာချုပ်အောက်ရှိ နယ်စပ်ဖြတ်ကျော် ထောက်ပံ့ ပို့ဆောင်ရေး ဆိုင်ရာ ဆွေးနွေးပွဲသို့ မြန်မာနိုင်ငံမှ အောက်ပါကိုယ်စားလှယ်အဖွဲ့ ပါဝင်တက်ရောက်ခဲ့ခြင်းအပေါ် အစီရင်ခံတင်ပြခြင်းဖြစ်ပါသည်-

(က) ဒေါ်ဒေစီထွန်း

ဒုတိယညွှန်ကြားရေးမှူး

နိုင်ငံခြားစီးပွားဆက်သွယ်ရေးဉီးစီးဌာန

ရင်းနှီးမြှုပ်နှံမှုနှင့်နိုင်ငံခြားစီးပွားဆက်သွယ်ရေးဝန်ကြီးဌာန

(ခ) ဒေါ်ဇာနည်တင်

ဒုတိယညွှန်ကြားရေးမှူး

ကုန်သွယ်ရေးဉီးစီးဌာန

စီးပွားရေးနှင့် ကူးသန်းရောင်းဝယ်ရေးဝန်ကြီးဌာန

(ဂ) ဒေါ်နွယ်နွယ်ဝင်း

ဦးစီးအရာရှိ

ပြည်ထောင်စုဝန်ကြီးရုံး

ရင်းနှီးမြှုပ်နှံမှုနှင့်နိုင်ငံခြားစီးပွားဆက်သွယ်ရေးဝန်ကြီးဌာန

(ဃ) ဒေါ်မြတ်ဆုဝေဇင်

ဦးစီးအရာရှိ

ပို့ဆောင်ရေးစီမံကိန်းဦးစီးဌာန

ပို့ဆောင်ရေးနှင့်ဆက်သွယ်ရေးဝန်ကြီးဌာန

**အလုပ်ရုံဆွေးနွေးပွဲကျင်းပသည့် ရည်ရွယ်ချက်**

၂။ ဒေသတွင်း ဘက်စုံစီးပွားရေး ပူးပေါင်းဆောင်ရွက်မှု သဘောတူစာချုပ်အောက်ရှိ နယ်စပ် ဖြတ်ကျော် ထောက်ပံ့ပို့ဆောင်ရေးဆိုင်ရာ ဆွေးနွေးပွဲသည် အာဆီယံနိုင်ငံများအကြား ပူးပေါင်း ဆောင်ရွက်မှု၊ နိုင်ငံတကာ နှီးနှောဖလှယ်မှုများအတွက် ကဏ္ဍတစ်ခု ဖန်တီးဖော်ဆောင်နိုင်ရန်နှင့် တက်ရောက်လာသော ကိုယ်စားလှယ်အချင်းချင်း နားလည်မှုနှင့် ချစ်ကြည်ရင်းနှီးမှုများကို မြှင့်တင်နိုင်ရန်၊ အတွေ့အကြုံများကိုမျှဝေပေးနိုင်ရန် ရည်ရွယ်ပါသည်။ ထို့ပြင် ကမ္ဘာလုံးဆိုင်ရာ ထောက်ပံ့ချိတ်ဆက်မှုယန္တရား၏ အရေးပါမှုများ၊ ဒေသတွင်းဘက်စုံစီးပွား‌‌ရေးပူးပေါင်း ဆောင်ရွက်မှု မူဘောင်အောက်ရှိ နိုင်ငံတကာထောက်ပံ့ပို့ဆောင်မှု ပိုမိုတိုးတက် ကောင်းမွန်စေရေးနှင့် နယ်စပ် ဖြတ်ကျော်ဒေသများတွင် အီလက်ထရောနစ်စနစ် ကုန်သွယ်မှုဆိုင်ရာ နိုင်ငံတကာ ပူးပေါင်း ဆောင်ရွက်မှုများကိုလည်း လေ့လာသိရှိနိုင်မည် ဖြစ်ပါသည်။

**ပြည်ထောင်စုဝန်ကြီးအား လာရောက်ဂါရဝပြုတွေ့ဆုံမှု**

၃။ ၂၀၂၃ ခုနှစ်၊ မေလ ၅ ရက် (သောကြာနေ့) တွင် တရုတ်နိုင်ငံမှ ကျင်းပပြုလုပ်မည့် ဆွေးနွေးပွဲများသို့ တက်ရောက်ကြမည့် ရင်းနှီးမြှုပ်နှံမှုနှင့် နိုင်ငံခြားစီးပွားဆက်သွယ်ရေးဝန်ကြီးဌာနမှ ကိုယ်စားလှယ်များ (၁၅ )ဦးခန့် က လူကိုယ်တိုင်နှင့် DICA မှ ကိုယ်စားလှယ်များက Online ဖြင့် လည်းကောင်း ပြည်ထောင်စုဝန်ကြီးထံ ဂါရဝပြုလာရောက်တွေ့ဆုံခဲ့ပါသည်။

**ခွင့်ပြုမိန့်**

၄။ ဒေသတွင်းဘက်စုံစီးပွားရေးပူးပေါင်းဆောင်ရွက်မှုသဘောတူစာချုပ် အောက်ရှိ နယ်စပ်ဖြတ် ကျော်ထောက်ပံ့ပို့ဆောင်ရေးဆိုင်ရာ ဆွေးနွေးပွဲသို့ နိုင်ငံခြားရေးရာမူဝါဒကော်မတီ၏ ၂၀၂၃ ခုနှစ်၊ ဧပြီလ ၂၉ ရက်စွဲပါ စာအမှတ် ၀၁ ၃၂ (ကြိုတင်-၄၄-၃/၂၀၂၃) နခဌ အရ ကြိုတင်ခွင့်ပြုချက် ရရှိခဲ့ပါသည်။

**ခရီးစဉ်**

၅။ အဆိုပါ ကိုယ်စားလှယ်အဖွဲ့သည် ၂၀၂၃ ခုနှစ်၊ မေလ ၁၀ ရက်၊ ဒေသစံတော်ချိန် ၁၁:၂၅ နာရီ တွင် China Southern Airline ၊ လေယာဉ်အမှတ် CZ-3056 ဖြင့် ရန်ကုန်မြို့မှ ထွက်ခွာခဲ့ရာ ဒေသစံ တော်ချိန် ၁၄:၁၅ နာရီတွင် ကွမ်ကျုံးမြို့သို့ ရောက်ရှိပါသည်။ ကွမ်ကျုံးမြို့မှ ဒေသစံတော်ချိန်၂၁:၂၀ နာရီတွင် လေယာဉ်အမှတ် CZ-3107 ဖြင့် ဆက်လက်ထွက်ခွာခဲ့ရာ ပေကျင်းမြို့သို့ ၂၀၂၃ ခုနှစ်၊ မေလ ၁၁ ရက်၊ ဒေသစံတော်ချိန် ၀၀:၃၀ နာရီတွင် ရောက်ရှိခဲ့ပါသည်။

**ပြန်လည်ရောက်ရှိလာမှုအား ဂါရဝပြုတွေ့ဆုံခွင့်တောင်းခံခြင်း**

၆။ ၂၀၂၃ ခုနှစ်၊ မေလ ၁၂ ရက်နေ့မှ ၂၅ ရက်နေ့ အထိ တရုတ်ပြည်သူ့သမ္မတနိုင်ငံ၊ ပေကျင်းမြို့ တွင် ပြုလုပ်သော “Seminar on cross- border logistics under the framework of RCEP” သို့ တက်ရောက်ခဲ့ပြီး ၂၀၂၃ ခုနှစ်၊ မေလ ၂၇ ရက် (နေ့လယ်ပိုင်း)တွင် ရုံးစိုက်ရာ နေပြည်တော်သို့ ပြန်လည်ရောက်ရှိခဲ့ပါသည်။

၂၀၂၃ ခုနှစ်၊မေလ ၂၉ ရက်(နံနက်ပိုင်း) မှ စတင်၍ အလုပ်တာဝန်များ ပြန်လည်ထမ်းဆောင်နေပြီ ဖြစ်ပါသည်။

**အ**လုပ်ရုံဆွေးနွေးပွဲသို့ **တက်ရောက်သူများ**

၇။ ဒေသတွင်း ဘက်စုံစီးပွားရေး ပူးပေါင်းဆောင်ရွက်မှု သဘောတူစာချုပ်အောက်ရှိ နယ်စပ် ဖြတ်ကျော်ထောက်ပံ့ပို့ဆောင်ရေးဆိုင်ရာဆွေးနွေးပွဲသို့ အာဆီယံအတွင်းရေးမှူးချုပ်ရုံးမှ ကိုယ်စား လှယ် (၁) ဦး၊ လာအိုနိုင်ငံမှ ကိုယ်စားလှယ် (၄) ဦး၊ ထိုင်းနိုင်ငံမှ ကိုယ်စားလှယ် (၄) ဦး၊ မြန်မာနိုင်ငံမှ ကိုယ်စားလှယ် (၄) ဦး၊ စုစုပေါင်းကိုယ်စားလှယ် (၁၃) ဦး တက်ရောက်ခဲ့ပါသည်။

**ရရှိခဲ့သောအကျိုးကျေးဇူးများ**

၈။ အဆိုပါအလုပ်ရုံဆွေးနွေးပွဲကို တက်ရောက်ခြင်းဖြင့် တရုတ်ပြည်သူ့သမ္မတနိုင်ငံ၏ ဆင်းရဲ နွမ်းပါးသည့် အခြေအနေမှ ဖွံ့ဖြိုးတိုးတက်ပြီး နိုင်ငံရေး၊ စီးပွားရေးနှင့် ပြည်သူများ၏ လူနေမှု အဆင့် အတန်း တိုးတက်မြင့်မားလာစေရေးအတွက် အဆင့်ဆင့် ပြုပြင်ပြောင်းလဲ ဆောင်ရွက်ခဲ့မှုများ၊ ကြီးမားကျယ်ပြန့်သည့် နယ်မြေပိုင်ဆိုင်မှုနှင့် လူဦးရေ များပြားမှုကို အခွင့်အလမ်းအဖြစ် အသုံးချပြီး ပြည်တွင်း/ပြည်ပ ရင်းနှီးမြှုပ်နှံမှုများ ဖိတ်ခေါ်ခြင်း၊ မိမိနိုင်ငံသားများ၏ အလုပ်အကိုင် အခွင့်အလမ်း တိုးတက်များပြားလာစေခြင်းနှင့်အတူ နိုင်ငံဖွံ့ဖြိုးတိုးတက်ရေးအတွက် အဓိကကျသည့် လာဘ်ပေး လာဘ်ယူမှုကို အထူးအလေးထား တားမြစ် ဆောင်ရွက်ခဲ့သည့် အခြေအနေများ၊ နိုင်ငံ၏ စီးပွားရေး ဖွံ့ဖြိုးတိုးတက်စေရန်နှင့် နိုင်ငံတကာနှင့် ကုန်စည်နှင့်ဝန်ဆောင်မှုများ တိုးမြှင့်ပို့ဆောင်နိုင်ရန် အတွက် ပင်လယ်ရေကြောင်း၊ လေကြောင်း၊ ရထား၊ ကားလမ်းများကို နိုင်ငံအနှံ့ ဖြန့်ကျက် တည်ဆောက်ခဲ့ပြီး စီးပွားရေးနယ်ပယ်ကို ကျယ်ကျယ်ပြန့်ပြန့် လွှမ်းခြုံထားမှုများ၊ အာဆီယံ နိုင်ငံများဖြစ်သည့် စင်ကာပူနိုင်ငံ၊ ထိုင်းနိုင်ငံနှင့် ဗီယက်နမ်နိုင်ငံများတွင် ပြည်ပကုန်သိုလှောင်ရုံများ တည်ဆောက်ခြင်းနှင့် ထောက်ပံ့ပို့ဆောင်ရေး ကုမ္ပဏီများ တည်ထောင်၍ ပူးပေါင်းဆောင်ရွက်မှု အခြေအနေများ၊ ၂၀၂၃ ခုနှစ်တွင် ကမ္ဘာ့လုံးဆိုင်ရာ အီလက်ထရောနစ် စီးပွားရေး ဈေးကွက်အတွင်း သို့ ဖိလစ်ပိုင်နိုင်ငံ၊ အင်ဒိုနီးရှားနိုင်ငံ၊ မလေးရှားနိုင်ငံ၊ ဗီယက်နမ်နိုင်ငံနှင့် ထိုင်းနိုင်ငံတို့၏ ရောင်းအားများ ယခင်ထက် ပိုမိုတိုးတက်မြင့်မားလာမည်ဟု ခန့်မှန်းထားသည့် အခြေအနေများကို လေ့လာသိရှိခွင့် ရရှိခဲ့ပါသည်။ ထို့ပြင် အလုပ်ရုံဆွေးနွေးပွဲသို့ တက်ရောက်လာသော အာဆီယံ နိုင်ငံများမှကိုယ်စားလှယ်များ၊ သင်ခန်းစာများလာရောက်ပို့ချပေးသောတက္ကသိုလ်များ၊ အဖွဲ့အစည်း များမှ ပါမောက္ခများ၊ သုတေသန ပညာရှင်များနှင့် ရင်းနှီးကျွမ်းဝင်ခွင့်ရရှိခဲ့သဖြင့် နိုင်ငံအချင်းချင်း အပြန်အလှန် နားလည်မှုများရရှိခဲ့ပြီး အသိပညာနှင့် ဗဟုသုတများဖလှယ်ခွင့်ရရှိခဲ့ပါသည်။