ပြည်ထောင်စုသမ္မတ မြန်မာနိုင်ငံတော်အစိုးရ

ရင်းနှီးမြှုပ်နှံမှုနှင့် နိုင်ငံခြားစီးပွားဆက်သွယ်ရေးဝန်ကြီးဌာန

ရင်းနှီးမြှုပ်နှံမှုနှင့်ကုမ္ပဏီများညွှန်ကြားမှုဦးစီးဌာန

အမှတ်-၁၊ သစ္စာလမ်း၊ ရန်ကင်းမြို့နယ်၊ ရန်ကုန်မြို့

**တရုတ်ပြည်သူ့ သမ္မတနိုင်ငံ၊ ချုံချင်း (Chongqing) မြို့ရှိ Southwest University of Political Science and Law တွင် ၂၀၁၉ ခုနှစ် စက်တင်ဘာ လ ၁ ရက်နေ့ မှ ၂၀၂၁ ခုနှစ် ဒီဇင်ဘာလ ၃၁ ရက်နေ့အထိ ဖွင့်လှစ် ပို့ချခဲ့သော မဟာဥပဒေဘွဲ့ (Master of Law) သင်တန်းသို့ တက်ရောက်ခဲ့သည့် အစီရင်ခံစာ**

ရန်ကုန်မြို့ ရက်စွဲ၊ ၂၀၂၁ ခုနှစ် ဖေဖော်ဝါရီလ ၂၂ ရက်

**မာတိကာ**

နိဒါန်း……………………………………………………………………………… ၁

ရည်ရွယ်ချက်……………………………………………………………………… ၁

အသွားခရီးစဉ်…………………………………………………………………….. ၁

အပြန်ခရီးစဉ်……………………………………………………………………… ၁

ပါဝင်တက်ရောက်ခဲ့သည့် သင်တန်းသား…………………………………………. ၂

သင်တန်းတွင် သင်ယူလေ့လာခဲ့သော ဘာသာရပ်များ…………………………… ၂

ဘွဲ့ယူစာတမ်းရေးသားပြုစုတင်ပြခြင်း…………………………………………… ၈

ပညာသင်ကာလအတွင်း ရရှိခဲ့သော ဆုများ ………………………… ၁၂

သင်ယူခဲ့သည့်ပညာရပ်နှင့် ဆက်စပ်ပြီး ပညာတော်သင်အနေဖြင့် ဆက်လက်

ဆောင်ရွက်မည့်အစီအစဉ်များ……………………………………………………. ၁၂

သင်ယူခဲ့သည့် ပညာရပ်နှင့် ဆက်စပ်ပြီး ဌာနတွင်

ဆက်လက်ဆောင်ရွက်သင့်သည့် အကြံပြု တင်ပြချက်များ ………………………… ၁၃

နိဂုံး……………………………………………………………………………….. ၁၅

**တရုတ်ပြည်သူ့ သမ္မတနိုင်ငံ၊ ချုံချင်း (Chongqing) မြို့ရှိ Southwest University of Political Science and Law တွင် ၂၀၁၉ ခုနှစ် စက်တင်ဘာ လ ၁ ရက်နေ့ မှ ၂၀၂၁ ခုနှစ် ဒီဇင်ဘာလ ၃၁ ရက်နေ့အထိ ဖွင့်လှစ် ပို့ချခဲ့သော မဟာဥပဒေဘွဲ့ (Master of Law) သင်တန်းသို့ တက်ရောက်ခဲ့သည့် အစီရင်ခံစာ**

**နိဒါန်း**

၁။ တရုတ်ပြည်သူ့ သမ္မတနိုင်ငံ၊ ချုံချင်း (Chongqing) မြို့ရှိ Southwest University of Political Science and Law တွင် ၂၀၁၉ ခုနှစ် စက်တင်ဘာ လ ၁ ရက်နေ့ မှ ၂၀၂၁ ခုနှစ် ဒီဇင်ဘာလ ၃၁ ရက်နေ့အထိ ဖွင့်လှစ် ပို့ချခဲ့သော မဟာဥပဒေဘွဲ့ (Master of Law) သင်တန်းသို့ တက်ရောက်ခဲ့ သည့် အစီရင်ခံစာ ဖြစ်ပါသည်။

**ရည်ရွယ်ချက်**

၂။ ပညာသင်ဆု၏ ရည်ရွယ်ချက်များမှာ တရုတ်ပြည်သူ့သမ္မတနိုင်ငံနှင့် နိုင်ငံတကာ ဥပဒေများအား ပိုမိုသိရှိစေရန်၊ တရုတ်နိုင်ငံနှင့် ကမ္ဘာ့နိုင်ငံအသီးသီးတို့ အပြန်အလှန် နားလည်မှုနှင့် ချစ်ကြည်ရင်းနှီးမှုတို့ကို တိုးမြှင့်စေရန်အတွက်နယ်ပယ်အသီးသီးရှိ လူငယ်များ အား ပျိုးထောင်ရန် ရည်ရွယ်ပါသည်။

**အသွားခရီးစဉ်**

၃။၂၀၁၉ ခုနှစ် စက်တင်ဘာလ ၉ ရက်နေ့ နံနက် ၁၀:၅၅ နာရီတွင် ရန်ကုန် အပြည်ပြည်ဆိုင်ရာ လေဆိပ်မှ (HU) Hainan Airlines 710 ဖြင့် ထွက်ခွာခဲ့ရာ တရုတ် ပြည်သူ့ သမ္မတနိုင်ငံ၊ ချုံချင်း(Chongqing) အပြည်ပြည်ဆိုင်ရာလေဆိပ်သို့ ဒေသစံတော်ချိန် ညနေ ၁၅:၂၅ နာရီတွင် ရောက်ရှိခဲ့ပါသည်။

**အပြန်ခရီးစဉ်**

၄။၂၀၂၀ ခုနှစ် ဇန်နဝါရီလ ၂၆ ရက်နေ့ တရုတ်ပြည်သူ့သမ္မတနိုင်ငံ ဒေသစံတော်ချိန် နံနက် ၀၉:၀၅ နာရီ တွင် တရုတ်ပြည်သူ့သမ္မတနိုင်ငံ၊ ချုံချင်း(Chongqing) အပြည်ပြည် ဆိုင်ရာ လေဆိပ်မှ (HU) Hainan Airlines 709 ဖြင့် ထွက်ခွာခဲ့ရာ ရန်ကုန် အပြည်ပြည် ဆိုင်ရာလေဆိပ်သို့ ၂၀၂၀ ခုနှစ် ဇန်နဝါရီလ ၂ ရက်နေ့ မြန်မာစံတော်ချိန် နံနက် ၁၀: ၅၅ နာရီတွင် ပြန်လည်ရောက်ရှိခဲ့ပါသည်။

**ပါဝင်တက်ရောက်ခဲ့သည့် သင်တန်းသား**

၅။ သင်တန်းသို့ ပညာရေး၊ ကျန်းမာရေး၊ လူ့စွမ်းအားအရင်းအမြစ် ဖွံ့ဖြိုး တိုးတက်ရေး ကော်မတီ၏ (၃၅/၂၀၁၉) ကြိမ်မြောက် အစည်းအဝေးခွင့်ပြုချက်ဖြင့် ရင်းနှီးမြှုပ်နှံမှုနှင့် နိုင်ငံခြား စီးပွားဆက်သွယ်ရေးဝန်ကြီးဌာန၊ ရင်းနှီးမြှုပ်နှံမှုနှင့် ကုမ္ပဏီများညွှန်ကြားမှု ဦးစီး ဌာနမှ အောက်ဖော်ပြပါ သင်တန်းသား (၁) ဦး တက်ရောက်ခဲ့ပါသည်-

ဒေါ်ဇင်သူသူအောင်

ဦးစီးအရာရှိ

ရင်းနှီးမြှုပ်နှံမှုနှင့် ကုမ္ပဏီများညွှန်ကြားမှုဦးစီးဌာန

ရင်းနှီးမြှုပ်နှံမှုနှင့် နိုင်ငံခြားစီးပွားဆက်သွယ်ရေးဝန်ကြီးဌာန

**သင်တန်းတွင် သင်ယူလေ့လာခဲ့သော ဘာသာရပ်များ**

၆။ ပညာသင်ကာလအတွင်း သင်ယူရသည့် ဘာသာရပ် (၁၃)ခုအနက် ချုံချင်း (Chongqing) မြို့ရှိ Southwest University of Political Science and Law တွင် Coursework အဖြစ် သင်ယူခဲ့သည့် ဘာသာရပ်(၆)ခုနှင့် ကမ္ဘာတစ်ဝန်းလုံး၌ COVID-19 ကူးစက်ရောဂါ ဖြစ်ပွားခြင်းကြောင့် ၂၀၂၀ ခုနှစ် ဇန်နဝါရီလတွင် မြန်မာနိုင်ငံသို့ ပြန်လည် ရောက်ရှိပြီး Online ဖြင့်ဆက်လက် သင်ယူခဲ့သည့် ဘာသာရပ်(၈)ခုတို့မှာ အောက်ပါအတိုင်း ဖြစ်ပါသည်-

| **စဉ်** | **သင်ယူခဲ့သည့် ဘာသာရပ်များ** |
| --- | --- |
| **ချုံချင်း(Chongqing) မြို့ရှိ Southwest University of Political Science and Law** | |
| (က) | Chinese Language I |
| (ခ) | Chinese Legal System |
| (ဂ) | Special Topics in International Law (including Public  International Law and Private International Law) |
| (ဃ) | Overview of China I |
| (င) | Academic English I |
| (စ) | Rule of Law and the Business Enviroment |
| **COVID-19 ကြောင့် မြန်မာနိုင်ငံသို့ ပြန်လည်ရောက်ရှိပြီး Online ဖြင့် ဆက်လက် သင်ယူခဲ့သည့် ဘာသာရပ်များ (ပထမနှစ်သင်တန်း ဒုတိယနှစ်ဝက်)** | |
| (ဆ) | Chinese Language II |
| (ဇ) | Overview of China II |
| (ဈ) | Academic English II |
| (ည) | International Commercial Dispute Settlement Law |
| (ဋ) | International Economic Law |
| **COVID-19 ကြောင့် မြန်မာနိုင်ငံသို့ ပြန်လည်ရောက်ရှိပြီး Online ဖြင့် ဆက်လက် သင်ယူခဲ့သည့် ဘာသာရပ်များ (ဒုတိယနှစ်သင်တန်း ပထမနှစ်ဝက်)** | |
| (ဌ) | Chinese Traditional Culture |
| (ဍ) | Legal System of Region and State |
| (ဎ) | Chinese Language III |
| (ဏ) | Academic English III |

၇။ သင်ယူခဲ့သည့် ဘာသာရပ်များနှင့် ပက်သက်၍ ရရှိခဲ့သည့် အကျိုးကျေးဇူများမှာ အောက်ပါ အတိုင်း ဖြစ်ပါသည်-

(က) International Economic Law ဘာသာရပ်ကို အဓိကအားဖြင့် WTO နှင့် သက်ဆိုင်သောကိစ္စများ၊ WTO နှင့် တရုတ်နိုင်ငံ၏ ဆက်သွယ်ချက်များ၊ စီးပွားရေးဆိုင်ရာကိစ္စရပ်များကို အပြန်အလှန်ဆွေးနွေးခြင်းပုံစံဖြင့် လေ့လာ သင်ကြားခဲ့ရပါသည်။ သင်ကြားချိန်အတွင်း WTO ၏ လုပ်ငန်းစဉ်များ၊ အငြင်းပွားမှုဖြေရှင်းရေး ဆိုင်ရာဆောင်ရွက်ချက်များ၊ WTO သို့ တရုတ်နိုင်ငံ စတင်ဝင်ရောက်သည့် ၂၀၀၁ ခုနှစ်မှစတင်၍ ယနေ့အချိန်ထိ ပူးပေါင်း ဆောင်ရွက်ချက်များ၊ WTO ၏ နှစ် ၂၀ တိုင်အောင် ကမ္ဘာ့ကုန်သွယ်ရေး ကိစ္စရပ်များအပေါ် ဆောင်ရွက်ပေးခြင်းများ၊ WTO ပြုပြင်ပြောင်းလဲရေးနှင့် တရုတ်နိုင်ငံ၏ အခန်းကဏ္ဍတို့ကို လေ့လာသင် ကြားခဲ့ရပါသည်။

(ခ) Public International Law တွင် State, Territory, Jurisdiction and immunities, Law of the sea နှင့် International Environmental law အကြောင်းအရာများအား လေ့လာခွင့် ရရှိခဲ့ပါသည်။ Public International Law အား Traditional definition နှင့် Modern definition ဟူ၍ နှစ်မျိုးခွဲခြားမှတ်သားနိုင်ခဲ့ပါသည်။ Traditional definition တွင် Public International Law ဆိုသည်မှာ နိုင်ငံနှစ်နိုင်ငံအကြားတွင် လွှမ်းခြုံမှုရှိကြောင်း အဓိပ္ပါယ်ဖွင့်ဆိုထားပါသည်။ Modern definition တွင်အဓိပ္ပါယ်ဖွင့်ဆို ထားရာတွင် Public International Law ဆိုသည်မှာ နှစ်နိုင်ငံကြားတွင် လည်းကောင်း၊ အပြည်ပြည်ဆိုင်ရာ အဖွဲ့အစည်းများကြားတွင်လည်းကောင်း လွှမ်းမိုးမှုရှိကြောင်း၊ Palestine Liberation Organization ကဲ့သို့သော လွတ်လပ်ရေးအတွက် တိုက်ခိုက်နေသော နိုင်ငံများအတွက်ပင် ပါဝင်ကြောင်း သိရှိခဲ့ရပါသည်။ Public International Law ဘာသာရပ်အား ဆွေးနွေး လေ့လာခဲ့ရာတွင် နိုင်ငံများအကြား အငြင်းပွားမှုများဖြေရှင်း ဆောင်ရွက်ခြင်း အနေဖြင့် အပြည်ပြည်ဆိုင်ရာ တရားရုံး (International Court of Justice) (ICJ) ၏ Article 38(1) အရ International Law ၏ Sources တို့အား အခြေခံ၍ ဆွေးနွေးလေ့လာခဲ့ရပါသည်။

(ဂ) Private International Law ဘာသာရပ်တွင် Private International Law (ပုဂ္ဂလိကအပြည်ပြည်ဆိုင်ရာဥပဒေ) ကို Conflict of Laws သို့မဟုတ် Conflict ဟု လည်းခေါ်ကြောင်း၊ Legal System မတူသောနိုင်ငံများတွင် အယူအဆလည်းကွဲပြားကြောင်း၊ Common Law Approach တွင် အမှုကို ကြားနာနိုင်သော တရားရုံး၏ စီရင်ပိုင်ခွင့် (Jurisdiction)၊ အမှုတွင် လိုက်နာ ကျင့်သုံးမည့်ဥပဒေကို ရွေးချယ်ခြင်း (Choice of Law)၊ နိုင်ငံခြားတရားရုံး၏ အမိန့်၊ စီရင်ချက်ကို လိုက်နာအကောင်အထည်ဖော်ခြင်း (Recognition and Enforcement of Foreign Judgments) တို့ကို ကျင့်သုံးကြောင်း၊ French Law Approach တွင် Jurisdiction နှင့် Choice of Law အပြင် နိုင်ငံသား ဖြစ်သူ၏ ဥပဒေ (The Law of Nationality) နှင့် အမှုတွင်ပါဝင်သူ နိုင်ငံခြားသား၏ legal status ကိုလည်း ထည့်သွင်းစဉ်းစားကြောင်း၊ German and Japanese Law Approach တွင် Choice of Law တစ်ခုတည်းကိုသာ စဉ်းစားဆုံးဖြတ်ကြောင်း၊ Private International Law (PIL) ကို ၁၉ ရာစု တွင် အမေရိကန်တရားရုံးချုပ်မှ Supreme Court Judge Joseph က စတင် အဓိပ္ပါယ်ဖွင့်ဆို ကျင့်သုံးခဲ့ပြီး အင်္ဂလိပ်ပညာရှင် Diccey သည်လည်း Private International Law (PIL) တွင် ကျော်ကြားသော ပညာရှင်တစ်ဦး ဖြစ်ကြောင်း၊ တရုတ်နိုင်ငံတွင် ပုဂ္ဂလိကအပြည်ပြည်ဆိုင်ရာ ဥပဒေ Private International Law (PIL) ကို ပညာရှင် Han Depei က လက်ခံကျင့်သုံးခဲ့ပြီး ၎င်း၏မူအရ “Airplane Doctrine” ဟုခေါ်ဆိုကြောင်း လေ့လာ သိရှိခဲ့ရပါသည်။

(ဃ) Chinese Legal System ဘာသာရပ်တွင် တရုတ်နိုင်ငံရှိ တရုတ်နိုင်ငံ၏ ဖွဲ့စည်းပုံအခြေခံဥပဒေ (Constitutional Law)၊ Economic Rights and Market Regulations၊ Contract Law၊ The Property Law၊ Tort Law၊ Law on Intellectual property protection၊ Commercial Law၊ The Company Law of the People’s Republic of China၊ Economic Law of China၊ Civil Law နှင့် Administrative Law (အုပ်ချုပ်ရေးဆိုင်ရာဥပဒေ) ဥပဒေများ အကြောင်း သင်ကြား ပေးပါသည်။ အဆိုပါ ဥပဒေများအနက် The Company Law of the People’s Republic of China သည် ဆိုရှယ်လစ်စီးပွားရေးစနစ် ဖွံ့ဖြိုးတိုးတက်ရေးအတွက် အစုရှယ်ယာများပါဝင်သော ကုမ္ပဏီများ၏ ဥပဒေ ဆိုင်ရာ အခွင့်အရေးများနှင့် အကျိုးစီးပွားများကို ကာကွယ်ရန် Company Law ကို ပြဋ္ဌာန်းခြင်းဖြစ်ကြောင်း၊ ဤဥပဒေကို ၂၀၁၄ တွင် ပြဋ္ဌာန်းခဲ့ပြီး ၁၉၉၃၊ ၁၉၉၉၊ ၂၀၀၄၊ ၂၀၀၅ နှင့် ၂၀၁၄ ခုနှစ်တို့တွင် ပြင်ဆင်ခဲ့ကြောင်း၊ တရုတ်နိုင်ငံရှိ ကုမ္ပဏီများတွင် ဤဥပဒေအရ Legal entity ရှိကြောင်း၊ ကုမ္ပဏီတွင် အမည်နှင့် ဖွဲ့စည်းပုံရှိရမည်ဖြစ်ကြောင်း၊ ကုမ္ပဏီ၏ လုပ်ထုံး လုပ်နည်းမှာ ရိုးရှင်းရမည်ဖြစ်ကြောင်း၊ ရှယ်ယာကို Stock အဖြစ်ထုတ်ဝေပြီး ထုတ်ဝေရာတွင်လည်း ဥပဒေ၊ လုပ်ထုံးလုပ်နည်းများနှင့်အညီ ဆောင်ရွက် ရမည် ဖြစ်ကြောင်း၊ ကုမ္ပဏီ လီမိတက်တွင် ရှယ်ယာရှင်မှာ ၅၀ ထက်မပိုရ ကြောင်း၊ ကုမ္ပဏီ၏ သင်းဖွဲ့စည်းမျဉ်းကို ကုမ္ပဏီ၏ ကမကထပြုသူတို့က ရေးဆွဲရမည်ဖြစ်ကြောင်း သင်ကြားခဲ့ရပါသည်။

(င) Overview of China ဘာသာရပ်တွင် တရုတ်ပြည်သူ့သမ္မတနိုင်ငံသည် တိုင်းရင်းသား လူမျိုး ၅၆ မျိုး၊ လူဦးရေ သန်း ၂၀၀၀ ကျော် မှီတည် နေထိုင်ကြပြီး ကမ္ဘာပေါ်တွင် လူဦးရေအများဆုံး၊ ဧရိယာအကျယ်ဝန်း ဆုံးသော နိုင်ငံတစ်ခုဖြစ်ကြောင်း၊ ရှေးယခင်နှစ်ပေါင်း ၂၀၀၀ ခန့် ကတည်း က ချင်မင်းဆက်၊ ဟန်မင်းဆက် ၊ ကျုန်းမင်းဆက်၊ ဆုန်မင်းဆက်၊ ရှန်ဂရိလာ (ရီနွမ်)၊ တိဗက် မင်းဆက်များအဖြစ်ဖြင့် သီးခြား နန်းတော်များဖြင့် ရပ်တည် တည်ရှိခဲ့ကြပြီး ယခုအခါ တရုတ်ပြည်သူ့ သမ္မတနိုင်ငံတော်အဖြစ် ကမ္ဘာ ပေါ်တွင် တစ်စုတစ်စည်းတည်း ရပ်တည်နေနိုင် ကြပြီဖြစ်ကြောင်း၊ နိုင်ငံရေး ဦးဆောင်မှုတွင် Central Committee of the Communist Party of China (CPC) ပါတီသည် သမ္မတ ရှီကျင့်ဖျင်၏ ဦးဆောင်မှုဖြင့် မူဝါဒများ ချမှတ် ဆောင်ရွက်လျက်ရှိရာ One belt one road (OR) Belt and Road Initiative (BRI) အား အကောင်အထည်ဖော်၍ ကမ္ဘာ့နိုင်ငံလေးပုံသုံးပုံခန့်နှင့် စီးပွားရေး ပူးပေါင်းဆောင်ရွက် လျက်ရှိကြောင်းလေ့လာသင်ကြားခွင့် ရရှိခဲ့သည်။

(စ) Legal System of Regions and States ဘာသာရပ်တွင် Regional Trade Agreements (RTAs) များနှင့် စပ်လျဉ်း၍လည်းကောင်း၊ RCEP (Regional Comprehensive Partnership Agreement) အကြောင်းအားလည်းကောင်း အကျယ်တဝင့် သင်ကြားပို့ချပေးခဲ့ပါသည်။ ၎င်းတို့အနက် RCEP (Regional Comprehensive Partnership Agreement)၏ အနှစ်ချုပ်အပြင် ပါမောက္ခ ၏ သင်ကြားပို့ချချက်အရ ထပ်မံသိရှိမှတ်သားရသည်မှာ အာရှတိုက်ရှိ အမေရိကန်ပြည်ထောင်စု၏မူဝါဒများသည် အရှေ့အာရှ၏ ပြောင်းလဲ နေသော ဖြစ်ရပ်များနှင့် ကိုက်ညီရန်လိုအပ်ကြောင်း၊ သမ္မတ Trump ၏ မူဝါဒများသည် လွတ်လပ်၍ ပွင့်လင်းသော အင်ဒို-ပစိဖိတ် (Free and Open Indo-Pacific (FOIP)) Vision တစ်ခုဖြစ်ကြောင်း၊ ယင်းသည် အမေရိကန်ပြည်ထောင်စု၏ မူဝါဒများနှင့် ကိုက်ညီမှုရှိကြောင်း၊ (FOIP) ၏ စီးပွားရေးရှုထောင့်သည် ရင်းနှီး မြှုပ်နှံမှုများနှင့် တရုတ်နိုင်ငံအား ထောက်ပံ့ပေးနိုင်ရေး အခြေခံအဆောက် အအုံ စီမံကိန်းများမှ တရုတ်နိုင်ငံကို ဖယ်ထုတ်နိုင်သည့် အစီအစဉ် အထိ ဖြစ်ကြောင်း၊ RCEP, CPTPP နှင့် BRI စသည့် စီးပွားရေးဆိုင်ရာ သဘောတူ စာချုပ်များ၊ အစီအစဉ်များ အစဉ်တစိုက်တိုးတက် နေချိန်တွင် အဆိုပါ (FOIP) ချင်းကပ်မှုသည် အမေရိကန်ပြည်ထောင်စုကို အကျိုး သက်ရောက် စေမည် ဖြစ်ကြောင်း၊ အမေရိကန်သည် ဒေသဆိုင်ရာ စီးပွားရေး ကွန်ယက်များ၌ တက်ကြွသော လုံခြုံရေးကဏ္ဍနှင့် အပြည့်အဝ ချိတ်ဆက်ရန် ဖြစ်ကြောင်း၊ ဥပမာအားဖြင့် အမေရိကန်သည် CPTPP နှင့် ပူးပေါင်း၍ အင်ဒိုနီးရှား၊ ဖိလစ်ပိုင်၊ တောင်ကိုရီးယား၊ ထိုင်းနှင့် ယူကေနိုင်ငံများနှင့် ဆက်သွယ်မှု တိုးမြှင့်ခဲ့ကြောင်း၊ အမေရိကန်ပြည်ထောင်စု၏ ဈေးကွက်နှင့် နည်းပညာသည် ရေရှည်တွင် တရုတ်နိုင်ငံပါဝင်လာအောင် ဆွဲဆောင်ပြုရန် ချဉ်းကပ်မှုဖြစ်ပြီး လက်ရှိတွင် အဆိုပါ ချဉ်းကပ်မှုအတွက် အနည်းငယ်သော ထောက်ခံမှုသာ ရရှိကြောင်း ဆွေးနွေးပို့ချပေးခဲ့ပါသည်။

၈။ သင်တန်းကာလအတွက် လိုအပ်သော ဘာသာရပ် Credit မှာ ၃၆ ခု ဖြစ်ပြီး မိမိရရှိခဲ့ သော Credit မှာ ၃၆ ခု ဖြစ်သဖြင့် သတ်မှတ်ထားသော Credit ပြည့်မီအောင်ရရှိခဲ့ပါသည်။ ဘာသာရပ်များကိုလည်း အမှတ်ကောင်းမွန်စွာဖြင့် အောင်မြင်ခဲ့ပါသည်။

**ဘွဲ့ယူစာတမ်းရေးသားပြုစုခြင်း**

၉။ ပညာသင်ကာလအတွင်း ဘွဲ့ယူစာတမ်းအတွက် “Research on Market Access System of Foreign Investment in Myanmar” ခေါင်းစဉ်ဖြင့် သုတေသန စာတမ်း တစ်စောင် ပြုစုတင်ပြခဲ့ပါသည်။ သုတေသနစာတမ်းအတွက် Proposal Defense အောင်မြင်ပြီးနောက် သုတေသန စာတမ်းအား Supervisor ဖြစ်သူ Professor Doctor Xiaojun Zhang ၏ ကြီးကြပ်မှုဖြင့် စတင် ရေးသားခဲ့ပါသည်။

၁၀။ သုတေသနစာတမ်းတွင် နိုင်ငံခြားရင်းနှီးမြှုပ်နှံသူများအနေဖြင့် မြန်မာနိုင်ငံတွင် လာရောက်၍ စီးပွားရေးလုပ်ကိုင်လိုလျှင် လိုက်နာရမည့် မြန်မာနိုင်ငံကုမ္ပဏီများဥပဒေ၊ မြန်မာနိုင်ငံရင်းနှီးမြှုပ်နှံမှုဥပဒေနှင့် ဆက်စပ်သည့် ဥပဒေ၊နည်းဥပဒေများနှင့် စပ်လျဉ်း၍ သုတေသနမေးခွန်းများဖြစ်သည့် (နိုင်ငံခြားရင်းနှီးမြုပ်နှံမှုများ မြန်မာနိုင်ငံရင်းနှီးမြှုပ်နှံမှု စျေးကွက်ဝင်ရောက်ရန် မည်သို့ချဉ်းကပ်နည်း၊ မြန်မာနိုင်ငံရှိ ရင်းနှီးမြှုပ်နှံမှုဥပဒေနှင့် ကုမ္ပဏီများဥပဒေတွင် မူလအားနည်းချက်များမှာ အဘယ်နည်း၊ မြန်မာနိုင်ငံ၏ရင်းနှီး မြှုပ်နှံ မှု ဝင်ရောက်မှုစနစ် ပိုမိုကောင်းမွန်လာစေရန် တရုတ်နိုင်ငံ၏ လုပ်ထုံးလုပ်နည်းများ၏ မည်သည့် ကဏ္ဍများကို လက်ခံကျင့်သုံးနိုင်မည်နည်း) စသည်တို့ကို ရှာဖွေ ဖော်ထုတ် လေ့လာထားပါသည်။

၁၁။ သုတေသနစာတမ်း၏ အနှစ်ချုပ်မှာ အောက်ပါအတိုင်း ဖြစ်ပါသည်-

(က) သုတေသနစာတမ်းတွင် အခန်း (၆) ခန်းပါဝင်ပါသည်။ အခန်း(၁) တွင် သုတေသန စာတမ်းတွင် အဓိက ပါဝင်သည့်အပိုင်းများဖြစ်သည့် Background of Research ၊ Research Questions and Objectives၊ Research Methodology နှင့် Literature Review တို့ဖြင့် အစပြုထားပါသည်။

(ခ) အခန်း (၂) တွင် မြန်မာနိုင်ငံတွင် နိုင်ငံခြားရင်းနှီးမြှုပ်နှံမှုများ ဝင်ရောက်ရန် အတွက် အဓိက လိုက်နာရမည့် မြန်မာနိုင်ငံရင်းနှီးမြှုပ်နှံမှုဥပဒေ၊ မြန်မာနိုင်ငံ ကုမ္ပဏီများ ဥပဒေတို့၏ သမိုင်းကြောင်းနှင့် ဥပဒေအသစ်၏ ထူးခြားချက်များ၊ နိုင်ငံခြားရင်းနှီးမြှုပ်နှံမှုဝင်ရောက်ခြင်း၏ အယူအဆများ၊ လုပ်ငန်း ဆောင်ရွက် ချက်များ နှင့် မူဝါဒချမှတ်သူများ၏ အခန်းကဏ္ဍများပါဝင်ရေးသား ထားပါ သည်။

(ဂ) အခန်း (၃) နှင့် အခန်း (၄) တွင် “အခြေခံစည်းမျဉ်းများနှင့် လုပ်ထုံးလုပ်နည်း စည်းမျဉ်းများကို လေ့လာခြင်းဖြင့် မြန်မာနိုင်ငံတွင် နိုင်ငံခြားရင်းနှီးမြှုပ်နှံမှု စျေးကွက်ဝင်ရောက်မှုစနစ်အား ချဉ်းကပ်ပုံ” ကို လေ့လာထား ပါသည်။ ဤအခန်း နှစ်ခန်းတွင် approval systems (ခွင့်ပြုချက်စနစ်များ)၊ application procedure (လုပ်ထုံးလုပ်နည်းများ) ၊ ရင်းနှီးမြှုပ်နှံမှု ဥပဒေနှင့် ဆက်စပ်သော အမိန့်ကြော်ငြာစာများနှင့် the Negative List (အနုတ် လက္ခဏာစာရင်း) တို့ အပါအဝင် မြန်မာနိုင်ငံတွင် နိုင်ငံခြားရင်းနှီး မြှုပ်နှံမှုများ ၏ စျေးကွက်ဝင်ရောက်မှုစနစ် အသေးစိတ်အချက်အလက်များ အားလေ့လာ ထားသည်။

(ဃ) အခန်း ၅ တွင် နည်းလမ်းများကို ရှာဖွေရန် တရုတ်နိုင်ငံ၏ ကောင်းမွန်သော နိုင်ငံခြားရင်းနှီးမြှုပ်နှံမှု စျေးကွက်ဝင်ရောက်မှု စနစ်များကို အောက်ပါအတိုင်း လေ့လာတွေ့ရှိရပါသည် -

(၁) တရုတ်သို့ဝင်ရောက်လာသည့် နိုင်ငံခြားရင်းနှီးမြှုပ်နှံများသည် တရုတ်၏ ရင်းနှီးမြှုပ်နှံမှု မူဝါဒများ၊ အမျိုးသား စက်မှုမူဝါဒများနှင့် နိုင်ငံခြားရင်းနှီးမြှုပ်နှံမှုများ ဆိုင်ရာဥပဒေနှင့် နည်းပဒေများ ကို လိုက်နာရပါမည်။ **အမျိုးသား စက်မှုလုပ်ငန်းမူဝါဒသည်** နိုင်ငံခြား ရင်းနှီးမြှုပ်နှံမှုများ အနေဖြင့် ဆောင်ရွက်နိုင်မည့် စီးပွားရေး လုပ်ငန်း အမျိုးအစားများ ဝင်ရောက်လုပ်ကိုင်နိုင်မည့် ဒေသများနှင့် လိုက်နာ ရမည့် ကန့်သတ်ချက်များထားရှိပါသည်။ တရုတ်တွင် ရင်းနှီးမြှုပ်နှံ မည့်သူများသည် အမျိုးသားစက်မှုလုပ်ငန်း မူဝါဒများကို သိရှိ လိုက်နာ ရန် လိုအပ်ပါသည်။ **နိုင်ငံခြားရင်းနှီးမြှုပ်နှံမှု ကို ကြီးကြပ်သည့် အမျိုးသား စက်မှုလုပ်ငန်းမူဝါဒများ** တွင် the 2019 Negative List, the 2019 FTZ Negative List, and the 2019 Catalogue များ ပါဝင် ပါသည်။ ၂၀၁၉ Negative List သည် ၂၀၁၉ ဇူလိုင်လတွင် စတင် အကျိုးသက်ရောက်ခဲ့ပြီး နိုင်ငံခြားရင်းနှီးမြှုပ်နှံမှုများအား ကန့်သတ် ထိန်းချုပ်သည့် စီးပွားရေး ထိန်းချုပ်/ ကန့်သတ်ထား သည့် စာရင်းကို ဖော်ပြထားပါသည်။ ထိန်းချုပ်စာရင်းတွင်ပါဝင်သော လုပ်ငန်းများကို လုံးဝ လုပ်ခွင့်မပြုဘဲ ကန့်သတ်စာရင်းတွင် ပါဝင်သော စာရင်းတွင် လုပ်ငန်းများကိုလုပ်ကိုင်လိုပါက သီးခြားပြဋ္ဌာန်းချက်များ ကို လိုက်နာ ရန် လိုအပ်ပြီး အထူးခွင့်ပြုချက်ကို လိုက်နာဆောင်ရွက်ရန် လိုပါသည်။ 2019 Negative List တွင် မပါဝင်သော စီးပွားရေး လုပ်ငန်းများကို လုပ်ကိုင်ပါက ပြည်တွင်းရင်းနှီးမြှုပ်နှံမှုလုပ်ငန်းများနှင့် အခွင့်အရေး တန်းတူ ခံစားရမည် ဖြစ်ပါသည်။ ၃၀ ဇူလိုင်၂၀၁၉ ခုနှစ်တွင် အကျိုး သက်ရောက်သည့် 2019 Catalogue တွင် Catalogue ခွဲ နှစ်ခု ပါဝင်ပါသည်။ the national catalogue of encouraged industries for foreign investment သည် တရုတ်တစ်နိုင်ငံလုံး နှင့် သက်ဆိုင်ပြီး နောက် Catalogue တစ်ခုသည် တရုတ်အနောက် အလယ်ပိုင်းနှင့် အရှေ့အလယ်ပိုင်းတို့နှင့်သက်ဆိုင်သည်။ 2019 catalogue တွင် လုပ်ငန်းအရေအတွက် ပိုမိုသိသာစွာ များပြားလာပါသည်။ နိုင်ငံခြား ရင်းနှီးမြှုပ်နှံသူများသည် လုပ်ငန်းအများအပြားတွင် ဦးစားပေး အခွင့် အရေးများကို ခံစားလာနိုင်ပါသည်။ အဓိကအားဖြင့် ထုတ်လုပ်မှု လုပ်ငန်းများနှင့် ထုတ်လုပ်မှုကို အားပေးသည့် လုပ်ငန်းများတွင် ဖြစ်ပါသည်။ အားပေးသည့် မူဝါဒများတွင် အဓိကအားဖြင့် အခွန် ဦးစားပေး မူဝါဒများနှင့် စက်မှုလုပ်ငန်းများတွင် မြေယာလွှဲပြောင်း သည့် စျေးနှုန်းလျော့ပေါ့သည့် မူဝါဒများ ပါဝင်ပါသည်။ 2019 catalogue နှင့် 2019 Negative List နှစ်မျိုးစလုံးတွင်ပါဝင်သည့် စီးပွားရေးလုပ်ငန်းများရှိပါသည်။

(၂) တရုတ်နိုင်ငံရှိ နိုင်ငံခြားရင်းနှီးမြုပ်နှံမှုဆိုင်ရာ ဥပဒေများနှင့် စည်းမျဉ်းများမှာ နိုင်ငံခြားရင်းနှီးမြှုပ်နှံမှုဥပဒေ၊ ကုမ္ပဏီဥပဒေ၊ the Partnership Enterprise Law၊ Wholly Foreign-Owned Enterprises Law (the WFOE Law) ၊ Sino-Foreign Equity Joint Ventures (the EJV Law) နှင့် Sino-Foreign Cooperative Joint Ventures (the CJV Law) တို့ဖြစ်ကြပါသည်။ Mergers and Acquisitions (M&A) နှင့် သက်ဆိုင်သည့် အဓိက နှစ်ခုမှာ the Regulations on Mergers and Acquisitions of Domestic Enterprises by Foreign Investors (the M&A Regulations) နှင့် the Measures for the Administration of Strategic Investment in Listed Companies by Foreign Investors (the Measures for Strategic Investment) တို့ ဖြစ်ကြပါသည်။ အမျိုးသားလုံခြုံရေးနှင့် လက်ဝါးကြီးအုပ်မှု ကိစ္စရပ်များနှင့် ပတ်သက်လာလျှင် နိုင်ငံခြား ရင်းနှီးမြှုပ်နှံမှုများသည် အမျိုးသားလုံခြုံရေးအရ ပြန်လည် စစ်ဆေး ခံရမည်။ MOFCOM ၏ စီးပွားရေး လက်ဝါးကြီး အုပ်မှုဌာနသည် နိုင်ငံခြားရင်းနှီးမြှုပ်များအား စီးပွားရေး လက်ဝါးကြီးအုပ်မှု ဥပဒေတွင် ကန့်သတ်ထားသည့် စီးပွားရေးပေါင်းစည်းမှုများဆောင်ရွက်မှု ရှိ/မရှိ လေ့လာသုံးသပ်ရမည်။ စီးပွားရေး လက်ဝါးကြီး အုပ်မှုဥပဒေတွင် ပါဝင်သည့် ပိုင်ဆိုင်မှု ရာခိုင်နှုန်းကန့်သတ်ချက်များအား လိုက်နာမှုရှိ/ မရှိ လေ့လာ သုံးသပ်ရမည်။

၁၂။ Pre Defense တွင် အကဲဖြတ်ပေးကြသည့် Professor များနှင့် Supervisor ၏ အကြံပြုချက်များနှင့်အညီ ပြင်ဆင်ပြီးနောက် Plagiarism နှင့် တရုတ်နိုင်ငံအတွင်းရှိ အခြားဥပဒေ တက္ကသိုလ်များမှ Professor များ မှ Blind Review စိစစ်ရန်အတွက် တင်ပြခဲ့ ပါသည်။ Blind Review မှ အောင်မြင်ပြီးနောက် ၂၀၂၁ ခုနှစ် ဒီဇင်ဘာလ ၂ ရက်နေ့တွင် ကျင်းပသည့် သုတေသနစာတမ်း အတည်ပြုခွင့် ပြုရန်အတွက် နောက်ဆုံးအဆင့် နှုတ်ဖြေ စာမေးပွဲ (Final Defense) ကို Online မှ PowerPoint ဖြင့် ရှင်းလင်းတင်ပြခဲ့ရာ အောင်မြင်ခဲ့ပြီး တရုတ်ပြည်သူ့သမ္မတနိုင်ငံ Southwest University of Political Science and Law မှ ချီးမြှင့်သည့် Master of Law ဘွဲ့ကို ရရှိခဲ့ပါသည်။ ရေးသားပြုစုခဲ့သော သုတေသန စာတမ်းအား **နောက်ဆက်တွဲ(က)** ဖြင့် လည်းကောင်း၊ မဟာဥပဒေဘွဲ့ လက်မှတ်ကို **နောက်ဆက်တွဲ(ခ)** ဖြင့်လည်းကောင်း တင်ပြအပ်ပါသည်။

**ပညာသင်ကာလအတွင်း ရရှိခဲ့သော ဆုများ**

၁၃။ ပညာသင်ကာလအတွင်း တရုတ်ဘာသာစကားသင်တန်းတွင် သင်တန်းချိန် အပြည့် အဝ တက်ရောက်ခဲ့ပြီး သင်တန်း၌ တက်ကြွစွာ ပါဝင်ဆွေးနွေးခြင်းနှင့် တရုတ်ဘာသာ စာမေးပွဲတွင် ထူးချွန်စွာ အောင်မြင်ခဲ့သောကြောင့် သင်တန်းချိန်အပြည့်အဝ တက်ရောက် ကြောင်းနှင့် သင်တန်းပြီးဆုံးသည့် ဂုဏ်ပြုလွှာတို့ကိုလည်းရရှိခဲ့ပါသည်။ ဂုဏ်ပြုလွှာများကို **နောက်ဆက်တွဲ(ဂ)** ဖြင့် တင်ပြအပ်ပါသည်။

**သင်ယူခဲ့သည့် ပညာရပ်နှင့် ဆက်စပ်ပြီး ပညာတော်သင်အနေဖြင့် ဆက်လက်ဆောင်ရွက်မည့် အစီအစဉ်များ**

၁၄။ သင်တန်းမှ ရရှိခဲ့သည့်အသိပညာများနှင့် သုတေသနစာတမ်းအတွက် လေ့လာခြင်းမှ ရရှိခဲ့သည့် လေ့လာတွေ့ရှိချက်များအား မိမိ၏ လုပ်ငန်းတာဝန်များ ဆောင်ရွက်သည့်အခါ ပိုမိုထိရောက်စေရန် အသုံးချသွားမည်ဖြစ်ပါသည်။ ဘာသာရပ်ဆိုင်ရာ စာအုပ်များကို ဖတ်ရှု ခြင်းဖြင့် ရရှိခဲ့သည့်အသိပညာများ ဆက်လက်တိုးပွားစေရန် ဆောင်ရွက်သွားမည် ဖြစ်ပါသည်။

**သင်ယူခဲ့သည့် ပညာရပ်နှင့် ဆက်စပ်ပြီး ဌာနတွင် ဆက်လက်ဆောင်ရွက်သင့်သည့် အကြံပြု တင်ပြချက်များ**

၁၅။ သင်ယူခဲ့သည့် ပညာရပ်နှင့် ဆက်စပ်ပြီး ဌာနတွင် ဆက်လက်ဆောင်ရွက်သင့်သည့် အကြံပြုတင်ပြချက်များအား အောက်ပါအတိုင်း တင်ပြအပ်ပါသည်-

(က) ရင်းနှီးမြှုပ်နှံမှုအဆိုပြုချက်များ တင်ပြရာတွင် လွယ်ကူမြန်ဆန်၍ အချိန်ကုန် သက်သာစေရန်အတွက် MyCO ကဲ့သို့သော Online Application System တစ်ခု တည်ထောင်၍ အဆိုပြုချက်များအား လက်ခံစစ်ဆေးနိုင်မည်ဆိုပါက နိုင်ငံခြား ရင်းနှီးမြှုပ်နှံသူများအနေဖြင့် မည်သည့်နေရာမှမဆို အဆိုပြုချက်များ တင်ပြ နိုင်မည်ဖြစ်၍ နိုင်ငံခြားရင်းနှီးမြှုပ်နှံမှုများ ပိုမိုဝင်ရောက်လာနိုင်မည် ဖြစ်ပါ သည်။

(ခ) ရင်းနှီးမြှုပ်နှံမှုများ ဝင်ရောာက်လာသည်နှင့်အမျှ အမျိုးသား အကျိုးစီးပွားနှင့် အမျိုးသားလုံးခြုံရေးကို ကာကွယ်ရန် စနစ်တစ်ခုလိုအပ်သည်။ မြန်မာနိုင်ငံ ရင်းနှီးမြှုပ်နှံမှုကော်မရှင်သည် အမျိုးသားလုံခြုံရေးကို စစ်ဆေးရာတွင် နိုင်ငံတော်နှင့် နိုင်ငံသားတို့၏ လုံခြုံရေးအခြေအနေ၊ စီးပွားရေးအခြေအနေ၊ သဘာဝပတ်ဝန်းကျင်အခြေအနေ နှင့် လူမှုအကျိုးစီးပွားကို ကြီးမားစွာ အကျိုးသက် ရောက်မှုရှိစေနိုင်သော ရင်းနှီးမြှုပ်နှံမှုလုပ်ငန်းများ ပါဝင်သည့် အမျိုးသားလုံခြုံရေး စံနှုန်းတစ်ခုအား ပြည်ထောင်စု လွှတ်တော်၏ အတည်ပြု ချက်ဖြင့်ပြဋ္ဌာန်းပြီး အမျိုးသားလုံခြုံရေးနှင့်ဆိုင်သော ရင်းနှီးမြှုပ်နှံမှုများကို ခွင့်ပြုသင့်သည်။ ထို့အပြင် အမျိုးသားလုံခြုံရေးစနစ်၊ လက်ဝါးကြီးအုပ်မှု စစ်ဆေးခြင်းစနစ်နှင့် မြေယာနှင့် ပတ်သက်သည့် ဒေတာများပါဝင်သည့်စနစ်၊ ပတ်ဝန်းကျင်ဆန်းစစ်ခြင်းစနစ်များ ပါဝင်သည့် ရင်းနှီးမြှုပ်နှံမှု အဆိုပြုလွှာ များကို စစ်ဆေးသည့် စနစ်တစ်ခုအား သက်ဆိုင်ရာ ဌာနများနှင့် ပေါင်းစပ် ညှိနှိုင်းပြီး ထူထောင်သင့်သည်။

(ဂ) သက်ဆိုင်ရာအစိုးရအေဂျင်စီများထံမှ Aftercare services အတွက် လျှောက်ထားရာတွင် ရင်းနှီးမြှုပ်နှံသူများသည် လျှောက်လွှာတစ်ခုစီတိုင်းတွင် ကုမ္ပဏီအချက်အလက်နှင့် MIC ခွင့်ပြုချက်လက်မှတ် စသည်တို့ကဲ့သို့သော စာရွက်စာတမ်းအမြောက်အများကို ပေးဆောင်ရန် လိုအပ်ပါသည်။ ထို့ကြောင့် ရင်းနှီးမြှုပ်နှံမှု ချောမွေ့လွယ်ကူချောမွေ့စေရန် အတွက် အစိုးရအချင်းချင်း သတင်းအချက်အလက် မျှဝေခြင်းစနစ်အား ကျင့်သုံးသင့်ပါသည်။

(ဃ) အနာဂတ်တွင် FDI တိုးမြင့်လာစေရန် အစိုးရ၏ ရည်မှန်းချက်ကို အောင်မြင် စေရန်အတွက် “မဟာဗျူဟာမြောက် ကုန်ထုတ်လုပ်မှုလုပ်ငန်း” တွင် နိုင်ငံသား ပါဝင်မှု လိုအပ်ချက် သို့မဟုတ် ကန့်သတ်ချက်များကို ဖယ်ရှားသင့်သည်။ International Investment Trends and the Government’s Policy တို့နှင့် အညီ အနုတ်လက္ခဏာစာရင်းကို ပြန်လည် သုံးသပ်ရန် အကြံပြု လိုပါသည်။

(င) မြန်မာနိုင်ငံသည် “အကျိုးရှိသော ပိုင်ဆိုင်မှုထုတ်ဖော်ခြင်း” အစီအစဉ်ကို ထူထောင်ရန် ကြိုးစားနေပါသည်။ ၎င်းသည် စီးပွားရေး လုပ်ငန်း အဖွဲ့အစည်း အတွင်း ပိုင်ဆိုင်မှုများ ပွင့်လင်းမြင်သာမှုကို တိုးမြှင့်ပေးပါသည်။ အဆိုပါ အစီ အစဉ်သည် သဘာဝသယံဇာတ အရင်းအမြစ်များနှင့် ပတ်သက်သည့် သယံဇာတ ထုတ်ယူသည့် လုပ်ငန်းနှင့် အကျုံးဝင်ပါသည်။ စီးပွားရေး လုပ်ငန်း များ ထံမှ အမှန်တကယ် အကျိုးအမြတ်ရရှိနေသူ (Beneficial Ownership) ကို သိရှိလိုကြသူများမှာ ဥပဒေစိုးမိုးရေး အာဏာပိုင်များနှင့် အစိုးရ မဟုတ်သော အဖွဲ့အစည်းများ (NGOs)၊ သတင်းဌာနများ၊ စီးပွားပြိုင်ဖက်များနှင့် မိမိဒေသ တွင်း လုပ်ငန်းများ၏ ဝင်ငွေများ မည်သို့ စီးဆင်းသည်ကို သိရှိလိုသော အများ ပြည်သူတို့ဖြစ်ကြပါသည်။ အကျိုးအမြတ်ရရှိနေသူများကမူ ဖော်ထုတ်ခြင်း မပြုဘဲ လုပ်ငန်းလုပ်ကိုင်ခွင့် ရနေသ၍ ဖော်ပြခြင်းပြုလိုကြမည် မဟုတ်ပါ။ ဤတွင် အာဏာပိုင်အဖွဲ့များအနေဖြင့် ဖော်ထုတ်မှု ပြုခြင်း မပြုခြင်းတို့၏ အကျိုးအမြတ်ကို နှိုင်းဆရမည်ဖြစ်ပါသည်။ ဥပမာ- ကာကွယ်ရေးဆိုင်ရာ ပစ္စည်းတစ်စုံတစ်ရာ ထုတ်လုပ်သော လုပ်ငန်း၏ အကျိုးအမြတ် ရရှိနေသူသည် မိမိနိုင်ငံသား ဟုတ်မဟုတ်၊ နိုင်ငံခြားမှ ဆိုပါကလည်း မိတ်ဖက်နိုင်ငံမှဖြစ်မဖြစ် အစိုးရများအနေဖြင့် သိရှိရန် လိုအပ်မည်ဖြစ်ပါသည်။ ထိုအချက်အလက်ကို သတင်းဌာနများမှ ရရှိထုတ်ပြန်ပါက နိုင်ငံလုံခြုံရေး ထိခိုက်နိုင်မှုကိုလည်း ချင့်ချိန်ရမည် ဖြစ်ပါသည်။ တစ်နည်းဆိုရလျှင် မိမိနယ်မြေ ဒေသတွင်းမှ ထွက်ရှိသော ရေနံကြောင့်ရရှိသည့် အကျိုးအမြတ်ကို နယ်မြေခံများ မရရှိဘဲ ရပ်ဝေးမှ သူများသာ ခံစားသွားနိုင်ခြေကိုလည်း ဒေသခံများက စူးစမ်းသိရှိလို မည်ဖြစ်သည်။ အချက်အလက်များထုတ်ပြန်ပြီးနောက် ဖြစ်ပေါ်လာမည့် အကျိုး ဆက်များ (အပုတ်ချ သတင်းရေး သားမှုများ၊ ပုဂ္ဂိုလ်ကို ဦးတည်တိုက်ခိုက်မှုများ စသည်) နှင့် အချက်အလက်များ လုံခြုံစိတ်ချရရေး ကိုလည်း ကြိုတင် သုံးသပ်ရပါမည်။

**နိဂုံး**

၁၆။ သို့ဖြစ်ပါ၍ တက်ရောက်ခဲ့သည့် သင်တန်းနှင့် ရေးသားပြုစုခဲ့သော သုတေသန စာတမ်းမှ ရရှိခဲ့သော အသိပညာများအား ဌာန၏ လုပ်ငန်းတာဝန်များ ဆောင်ရွက်သည့်အခါ အသုံးချသွားမည် ဖြစ်ကြောင်း အစီရင်ခံ တင်ပြအပ်ပါသည်။

ဇင်သူသူအောင်

ဦးစီးအရာရှိ

ရင်းနှီးမြှုပ်နှံမှုနှင့် နိုင်ငံခြား စီးပွားဆက်သွယ်ရေး ဝန်ကြီးဌာန

ရင်းနှီးမြှုပ်နှံမှုနှင့် ကုမ္ပဏီများညွှန်ကြားမှု ဦးစီးဌာန