**တရုတ်ပြည်သူ့ သမ္မတနိုင်ငံ၊ ချုံချင်း (Chongqing) မြို့ရှိ Southwest University of Political Science and Law တွင် ၂၀၁၉ ခုနှစ် စက်တင်ဘာ လ ၁ ရက်နေ့ မှ ၂၀၂၁ ခုနှစ် ဒီဇင်ဘာလ ၃၁ ရက်နေ့အထိ ဖွင့်လှစ် ပို့ချခဲ့သော မဟာဥပဒေဘွဲ့ (Master of Law) သင်တန်းသို့ တက်ရောက်ခဲ့သည့် အစီရင်ခံစာအကျဉ်းချုပ်**

၁။ ရင်းနှီးမြှုပ်နှံမှုနှင့်ကုမ္ပဏီများညွှန်ကြားမှုဦးစီးဌာန၊ ကုမ္ပဏီရေးရာဌာနခွဲက ဦးစီးအရာရှိ ဒေါ်ဇင်သူသူအောင်သည် China Scholarship Council (CSC) 2019-2021 ဖြင့် Website မှတစ်ဆင့် ယှဉ်ပြိုင်လျှောက်ထားရာတွင် တရုတ်ပြည်သူ့သမ္မတနိုင်ငံ၊ China Scholarship Council ၏ အထောက်အပံ့ဖြင့် ၂၀၁၉ ခုနှစ် စက်တင်ဘာလ ၉ ရက်နေ့ မှ ၂၀၂၁ ခုနှစ် ဒီဇင်ဘာလ ၃၁ ရက်နေ့အထိ တရုတ်ပြည်သူ့သမ္မတနိုင်ငံ၊ ချုံချင်းမြို့ရှိ Southwest University of Political Science and Law သင်တန်းကို တက်ရောက်ခွင့်ရရှိခဲ့ပါသည်။

၂။ အဆိုပါပညာသင်ဆု၏ ရည်ရွယ်ချက်မှာ တရုတ်ပြည်သူ့သမ္မတနိုင်ငံနှင့် နိုင်ငံတကာ ဥပဒေများအား ပိုမိုသိရှိစေရန်၊ တရုတ်နိုင်ငံနှင့် ကမ္ဘာ့နိုင်ငံအသီးသီးတို့ အပြန်အလှန် နားလည်မှု နှင့် ချစ်ကြည်ရင်းနှီးမှုတို့ကို တိုးမြှင့်စေရန်အတွက် နယ်ပယ်အသီးသီးရှိ လူငယ်များအား ပျိုးထောင် ရန်ရည်ရွယ်ပါသည်။

၃။ ပညာသင်ကာလအတွင်း သင်ယူရသည့် ဘာသာရပ်မှာ(၁၃)ခုဖြစ်ပြီး ပထမနှစ် (ပထမ နှစ်ဝက်) သင်တန်းကို တရုတ်ပြည်သူ့သမ္မတနိုင်ငံ၊ ချုံချင်းမြို့ရှိ Southwest University of Political Science and Law တွင် Coursework အဖြစ် ဘာသာရပ်(၈)ခုသင်ကြားခဲ့ပါသည်။ ကမ္ဘာ တစ်ဝန်းလုံး၌ COVID-19 ကူးစက်ရောဂါ ဖြစ်ပွားခြင်းကြောင့် ၂၀၂၀ ခုနှစ် ဇန်နဝါရီလတွင် မြန်မာ နိုင်ငံသို့ ပြန်လည်ရောက်ရှိပြီး ပထမနှစ် (ဒုတိယနှစ်ဝက်)သင်တန်းတွင် Online ဖြင့် ဘာသာရပ် (၅)ခုနှင့် ဒုတိယနှစ် (ပထမနှစ်ဝက်)သင်တန်းတွင် Online ဖြင့် ဘာသာရပ် (၄)ခုကို သင်ယူ ခဲ့ပါသည်။

၄။ ကမ္ဘာတစ်ဝန်းတွင်ဖြစ်ပွားလျက်ရှိသော COVID-19 ကြောင့် ၂၀၂၀ ပြည့်နှစ်၊ မတ်လ ၃ ရက်နေ့မှစ၍ ရုံးလုပ်ငန်းတာဝန်များကို ပြန်လည်ထမ်းဆောင်လျက်ရှိပြီး ၂၀၂၀ ပြည့်နှစ်၊ ဖေဖော်ဝါရီလ ၁၇ ရက်နေ့မှ ၂၀၂၁ ခုနှစ် ဒီဇင်ဘာလ ၃၁ ရက်နေ့အထိ Master of Law ၏ ပထမနှစ်(ဒုတိယနှစ်ဝက်)၊ ဒုတိယနှစ်(ပထမနှစ်ဝက်)နှင့် (ဒုတိယနှစ်ဝက်) သင်တန်းများ ကို Online ဖြင့်သင်ကြားခြင်း၊ “Research on Market Access System of Foreign Investment in Myanmar” ခေါင်းစဉ်ဖြင့် သုတေသနစာတမ်းကိုပြုစုခြင်းတို့ ဆောင်ရွက်ခဲ့ပါသည်။

၅။ သုတေသနစာတမ်းတွင် နိုင်ငံခြားရင်းနှီးမြှုပ်နှံသူများအနေဖြင့် မြန်မာနိုင်ငံတွင် လာရောက်၍ စီးပွားရေးလုပ်ကိုင်လိုလျှင် လိုက်နာရမည့် မြန်မာနိုင်ငံကုမ္ပဏီများဥပဒေ၊ မြန်မာ နိုင်ငံရင်းနှီးမြှုပ်နှံမှုဥပဒေနှင့် ဆက်စပ်သည့် ဥပဒေ၊နည်းဥပဒေများနှင့် စပ်လျဉ်း၍ သုတေသန မေးခွန်းများဖြစ်သည့် (နိုင်ငံခြားရင်းနှီးမြုပ်နှံသူများမှ မြန်မာနိုင်ငံရင်းနှီးမြှုပ်နှံမှု စျေးကွက်ကို ဝင်ရောက်ရန် မည်သို့ချဉ်းကပ်နည်း၊ မြန်မာနိုင်ငံရှိ ရင်းနှီးမြှုပ်နှံမှုဥပဒေနှင့် ကုမ္ပဏီများဥပဒေတွင် မူလအားနည်းချက်များမှာ အဘယ်နည်း၊ မြန်မာနိုင်ငံ၏ရင်းနှီးမြှုပ်နှံမှု ဝင်ရောက်မှုစနစ် ပိုမို ကောင်းမွန်လာစေရန် တရုတ်နိုင်ငံ၏ လုပ်ထုံးလုပ်နည်းများ၏ မည်သည့်ကဏ္ဍများကို လက်ခံ ကျင့်သုံးနိုင်မည်နည်း) စသည်တို့ကို ရှာဖွေ ဖော်ထုတ် လေ့လာထားပါသည်။ အဆိုပါ သုတေသန စာတမ်းအား Online မှတစ်ဆင့် Supervisor ၏ ကြီးကြပ်မှုဖြင့် ပြီးမြောက်အောင် ဆောင် ရွက်ခြင်း၊ Thesis Proposal Defense၊ Thesis Pre-defense နှင့် Thesis Final Defense တို့ကို Online မှတစ်ဆင့်ပြုလုပ်ခြင်းတို့ကို အောင်မြင်စွာ ဆောင်ရွက်နိုင်ခဲ့ပြီး Southwest University of Political Science and Law မှ ပေးအပ်ချီးမြှင့်သည့် Master of Law ဘွဲ့ကိုရရှိခဲ့ပါသည်။

၆။ သင်တန်းမှရရှိခဲ့သည့် အသိပညာများနှင့် သုတေသနစာတမ်းအတွက် လေ့လာခြင်းမှ ရရှိခဲ့ သည့် လေ့လာတွေ့ရှိချက်များအား မိမိ၏လုပ်ငန်းတာဝန်များ ဆောင်ရွက်သည့်အခါ ပိုမိုထိရောက် စေရန် အသုံးချသွားမည်ဖြစ်ပါသည်။ ဘာသာရပ်ဆိုင်ရာ စာအုပ်များကို ဖတ်ရှုခြင်းဖြင့် ရရှိခဲ့သည့် အသိပညာများ ဆက်လက်တိုးပွားစေရန် ဆောင်ရွက်သွားမည် ဖြစ်ပါသည်။

၇။ အဆိုပါ မဟာဘွဲ့သင်တန်းအား တက်ရောက်ပြီးဖြစ်ပါသဖြင့် သင်တန်းတက်ရောက်ခဲ့မှု အစီရင်ခံစာအား ပြုစုတင်ပြအပ်ပါသည်။

ဇင်သူသူအောင်

ဦးစီးအရာရှိ

ရင်းနှီးမြှုပ်နှံမှုနှင့် နိုင်ငံခြား စီးပွားဆက်သွယ်ရေး ဝန်ကြီးဌာန

ရင်းနှီးမြှုပ်နှံမှုနှင့် ကုမ္ပဏီများ ညွှန်ကြားမှု ဦးစီးဌာန